De forsvarende danske mestre i Bowling, Aalborg Bowling Team, skulle i weekenden forsvare titlen. Kampen i toppen var utrolig tæt

- Den første kamp er meget, meget vigtig. Sådan lød udmeldingen fra Mikael Brændeskov Andersen fra Aalborg Bowling Team inden finalerundens første kamp mod ærkerivalerne fra BK Skive. Sidste år vandt Aalborg Bowling Team mesterskabet over netop BK Skive, og da turneringen blev skudt i gang lørdag, tydede meget på, at dette skulle gentage sig. Aalborg vandt nemlig den vigtige kamp mod Skive, og lagde sig dermed i førerpositionen til guldet ved danmarksmesterskaberne. - Vi fik den start vi turde håbe på og drømme om, så vi er rigtig godt på vej, sagde Mikael Brændeskov Andersen til TV2/Nord efter lørdagens kamp. Det gik dog ikke som håbet for det nordjyske hold. Søndag skulle slaget om guldet afgøres i en intens fight mod BK Skive. Her var det Skive der sejrede, og de kan nu kalde sig danske mestre, mens Aalborg Bowling Team må nøjes med en kedelig 2. plads.